CELEX: 52021DP0364
Language: et
Date: 2021-09-14 00:00:00
Title: Euroopa Parlamendi 14. septembri 2021. aasta otsus Guy Verhofstadti eesõiguste ja puutumatuse kaitsmise taotluse kohta (2021/2030(IMM))

11.3.2022   
            
            
               ET
            
            
               Euroopa Liidu Teataja
            
            
               C 117/188
            
         
      P9_TA(2021)0364
      Guy Verhofstadti eesõiguste ja puutumatuse kaitsmise taotlus
      Euroopa Parlamendi 14. septembri 2021. aasta otsus Guy Verhofstadti eesõiguste ja puutumatuse kaitsmise taotluse kohta (2021/2030(IMM))
      (2022/C 117/19)
      
         Euroopa Parlament,
      
                  —
               
               
                  võttes arvesse Guy Verhofstadti 12. märtsi 2021. aastal esitatud ja täiskogu istungil 24. märtsil 2021. aastal teatavaks tehtud taotlust kaitsta tema eesõigusi ja puutumatust seoses Trento (Itaalia) kohtus Procura Distrettuale della Repubblica presso il Tribunale di Trento algatatava kriminaalmenetlusega,
               
            
                  —
               
               
                  olles vastavalt kodukorra artikli 9 lõikele 6 Guy Verhofstadti ära kuulanud,
               
            
                  —
               
               
                  võttes arvesse Euroopa Liidu privileegide ja immuniteetide protokolli nr 7 artikleid 8 ja 9 ning otsestel ja üldistel valimistel Euroopa Parlamendi liikmete valimist käsitleva 20. septembri 1976. aasta akti artikli 6 lõiget 2,
               
            
                  —
               
               
                  võttes arvesse Euroopa Liidu Kohtu 21. oktoobri 2008. aasta, 19. märtsi 2010. aasta, 6. septembri 2011. aasta, 17. jaanuari 2013. aasta ja 19. detsembri 2019. aasta otsuseid (1),
               
            
                  —
               
               
                  võttes arvesse kodukorra artikli 5 lõiget 2 ning artikleid 7 ja 9,
               
            
                  —
               
               
                  võttes arvesse õiguskomisjoni raportit (A9-0238/2021),
               
            
                  A.
               
               
                  arvestades, et Euroopa Parlamendi liige Guy Verhofstadt on esitanud taotluse kaitsta tema parlamendiliikme puutumatust seoses tema vastu Trento (Itaalia) kohtus Procura Distrettuale della Repubblica presso il Tribunale di Trento algatatava kriminaalmenetlusega väidetava laimamise eest sotsiaalvõrgustiku kaudu; arvestades, et Procura Distrettuale della Repubblica presso il Tribunale di Trento viis juhtumi kohtueelse menetluse lõpule 22. detsembril 2020;
               
            
                  B.
               
               
                  arvestades, et 13. veebruaril 2020 postitas Guy Verhofstadt oma Twitteri profiilis järgmise säutsu: „Matteo Salvinit süüdistatakse rändajate ebaseaduslikus merel kinni hoidmises pärast seda, kui Gregoretti oli nad päästnud. Tubli, Itaalia! Õigus peab võidule pääsema. Loodetavasti tabab teda sama saatus ka suuremahulise korruptsiooni tõttu seoses Vene naftarahaga!“;
               
            
                  C.
               
               
                  arvestades, et nende märkustega laimas Guy Verhofstadt väidetavalt Itaalia parlamendi liiget, nagu on määratletud Itaalia karistusseadustiku artikli 595 lõigetes 1 ja 3;
               
            
                  D.
               
               
                  arvestades, et Euroopa Liidu privileegide ja immuniteetide protokolli nr 7 artiklis 8 on sätestatud, et Euroopa Parlamendi liikmeid ei või üle kuulata, nende suhtes tõkendit kohaldada ega neid kohtumenetlusele allutada nende poolt oma kohustuste täitmisel avaldatud arvamuste või antud häälte tõttu;
               
            
                  E.
               
               
                  arvestades, et Euroopa Parlamendil on parlamendiliikme esitatud puutumatuse kaitsmise taotluse suhtes tehtava otsuse sisu osas lai kaalutlusruum (2);
               
            
                  F.
               
               
                  arvestades, et kodukorra artikli 5 kohaselt võtab parlament oma volituste rakendamisel eesõiguste ja puutumatuse suhtes meetmeid enda kui demokraatliku seadusandliku kogu puutumatuse säilitamiseks ja oma liikmete sõltumatuse tagamiseks nende ülesannete täitmisel;
               
            
                  G.
               
               
                  arvestades, et parlamendiliikme väljaspool Euroopa Parlamenti tehtud avaldus võib kujutada endast tema poolt oma kohustuste täitmisel avaldatud arvamust Euroopa Liidu privileegide ja immuniteetide protokolli nr 7 artikli 8 tähenduses, kui see sisaldab subjektiivset hinnangut, millel on otsene ja ilmselge seos selle parlamendiliikme ülesannete täitmisega Euroopa Parlamendis; asjaolu, kas see on nii või mitte, tuleb seega kindlaks määrata avalduse laadi ja sisu, mitte selle tegemise koha põhjal;
               
            
                  H.
               
               
                  arvestades, et nii avalduse konkreetset laadi kui ka sisu tuleks hinnata, võttes arvesse ka selle konteksti ning vastavat rolli ja funktsiooni, milles parlamendiliige avalduse tegi;
               
            
                  I.
               
               
                  arvestades, et Guy Verhofstadti Twitteris tehtud avaldused tehti selgelt tema funktsioonis Euroopa Parlamendi liikmena ja tema enda Twitteri konto kaudu, mis Guy Verhofstadti sõnul on reserveeritud eranditult poliitiliseks suhtluseks tema mandaadi raames Euroopa Parlamendi liikmena;
               
            
                  J.
               
               
                  arvestades, et praegusel ajal toimub poliitiline arutelu, milles Euroopa Parlamendi liikmed oma mandaadi täitmisel osalevad, üha enam ka väljaspool parlamendi ruume, sealhulgas internetis või selliste suhtlusvõrgustike kaudu nagu Twitter;
               
            
                  K.
               
               
                  arvestades, et see avaldus tehti laiemas poliitilise arutelu kontekstis teemal, mida on korduvalt arutatud Euroopa Parlamendi täiskogul ning samuti paljudes pressiväljaannetes;
               
            
                  L.
               
               
                  arvestades, et selles kontekstis avaldas Guy Verhofstadt sarnaseid arvamusi internetis nii enne kui ka pärast kõnealust Twitteri avaldust, näiteks Facebookis 2019. aasta jaanuaris, rohkem kui aasta enne Twitteri avaldust, seoses Matteo Salvini väidetavate sidemetega Venemaaga (3) või kui Guy Verhofstadt tegi mitu kuud hiljem samalaadses poliitilises kontekstis avaldusi Euroopa Liidu olukorda käsitlenud täiskogu arutelul 16. septembril 2020;
               
            
                  M.
               
               
                  arvestades, et eeltoodust lähtudes võib väita, et kõnealuse avalduse ja Guy Verhofstadti mandaadi vahel Euroopa Parlamendi liikmena on olemas otsene ja ilmselge seos;
               
            
               
                  1.
               
               
                  otsustab kaitsta Guy Verhofstadti eesõigusi ja puutumatust;
               
            
               
                  2.
               
               
                  teeb presidendile ülesandeks edastada käesolev otsus ja vastutava parlamendikomisjoni raport Itaalia pädevatele ametiasutustele ja Guy Verhofstadtile.
               
            
         (1)  Kohtuotsus, Euroopa Kohus, 21. oktoober 2008, Marra vs. De Gregorio ja Clemente, C-200/07 ja C-201/07, ECLI:EU:C:2008:579; kohtuotsus, Üldkohus, 19. märts 2010, Gollnisch vs. parlament, T-42/06, ECLI:EU:T:2010:102; kohtuotsus, Euroopa Kohus, 6. september 2011, Patriciello, C-163/10, ECLI: EU:C:2011:543; kohtuotsus, Üldkohus, 17. jaanuar 2013, Gollnisch vs. parlament, T-346/11 ja T-347/11, ECLI:EU:T:2013:23; kohtuotsus, Euroopa Kohus, 19. detsember 2019, Junqueras Vies, C-502/19, ECLI:EU:C:2019:1115.
      
         (2)  Otsus kohtuasjas T-42/06: Gollnisch vs. Euroopa Parlament, viidatud eespool, punkt 101.
      
         (3)  Facebooki postitus, 9. jaanuar 2019: „Hr Salvini ei kannagi täna Putini T-särki! Selle asemel hoopis politseivorm. Kuid hr Salvini sõlmis Putini Ühtse Venemaa parteiga lepingu ja Poola rahvas ei saa teda usaldada.“